618 kawasan pulih, 674 masih dalam pemulihan
KUALA LUMPUR: Sebanyak 618 kawasan atau 47.83 peratus daripada 1,292 kawasan yang terlibat dengan gangguan bekalan air tidak berjadual di tujuh wilayah di sekitar Lembah Klang telah pulih sepenuhnya setakat 12.30 tengah hari semalam. Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan, berkata baki 674 kawasan masih lagi dalam proses pemulihan. Beliau berkata Hulu Selangor mencatat peratusan pemulihan tertinggi setakat ini iaitu 94.1 peratus, diikuti Kuala Selangor (93.5 peratus), Petaling (57.2 peratus), Kuala Langat (50 peratus), Kuala Lumpur (41.3 peratus), Klang dan Shah Alam (24.2 peratus) serta Gombak (11.3 peratus). “Air Selangor menasihati pengguna yang telah menerima bekalan air agar menggunakan secara berhemat bagi memastikan proses pemulihan untuk kawasan masih terjejas berjalan lancar dan mengikut jadual pelan pemulihan,” katanya yang turut memohon orang ramai memberi kerjasama kepada petugas agensi itu. Air Selangor juga akan memaklumkan status terkini bekalan air dari semasa ke semasa menerusi Twitter, Facebook, Instagram dan laman sesawang agensi berkenaan.- Bernama  
See author's posts
